Börn og unglingar í Breiðholti bjóða í dag upp á gullfallegt jólaskraut og nytjavarning til styrktar Ljónshjartabörnum sem misst hafa foreldri á Kærleiksdegi frístundamiðstöðvarinnar Miðbergs . Sigrún Ósk segir verðugt verkefni að styðja við Ljónshjartabörn . FRÉTTABLAÐIÐ / ANTON BRINK Auglýsing Kærleiksdagurinn var upphaflega hugsaður til að auka samkennd hjá börnum um að ekki hafi öll börn það jafn gott og þau og að mörg börn eigi um sárt að binda . Viðburðurinn skiptir þau máli og bæði smáfólkið og unglingarnir vinna hlutina sína af alúð , umhyggju og kærleika til að geta veitt börnum sem standa hallari fæti verðugan stuðning , “ segir Sigrún Ósk Arnardóttir , aðstoðarforstöðumaður frístundaheimilisins Regnbogans í Seljahverfi , um Kærleiksdag Miðbergs sem fram fer í dag í Hólabrekkuskóla í Efra-Breiðholti . „ Á Kærleiksdegi Miðbergs styrkjum við málefni sem tengjast börnum því starfsemi frístundamiðstöðvarinnar gengur út á barna - og unglingastarf . Í fyrra styrktum við uppbyggingu á leikaðstöðu fyrir börn sem dveljast í Kvennaathvarfinu og söfnuðum hátt í 300 þúsund krónum fyrir málefnið , “ upplýsir Sigrún Ósk . Að þessu sinni rennur allur ágóði Kærleiksdagsins í sjóðinn „ Að grípa Ljónshjartabörn “ . „ Ljónshjarta er stuðningsfélag fyrir ungt fólk sem misst hefur maka sinn , sem og börn þeirra . Félagið hefur það meginmarkmið að veita jafningjastuðning , fræðslu , upplýsingaöflun og samveru og skapar vettvang fyrir samverustundir og fjölbreytta dagskrá þar sem félagsmenn og börn þeirra hittast og njóta þess að vera saman , “ útskýrir Sigrún Ósk . Hún segir makamissi í blóma lífsins vera eitt mesta áfall sem hægt sé að verða fyrir á lífsleiðinni . „ Það tekur mikið á fyrir syrgjendur að vera í sorg og sinna á sama tíma börnum og heimili . Markmið sjóðsins „ Að grípa Ljónshjartabörn “ er a að veita Ljónshjartabörnum aðstoð sem allra fyrst eftir foreldramissi og er aðstoðin fólgin í samtalsmeðferð og ráðgjöf hjá fagaðilum því það er mikilvægt að grípa Ljónshjartabörn eftir andlát foreldra og veita þeim viðeigandi stuðning , “ upplýsir Sigrún Ósk . Börnin í Breiðholti hafa útbúið ýmis listaverk eins og þessa undurfallegu jólapakkamerkimiða . FRÉTTABLAÐIÐ / ANTON BRINK Á borðum í hátíðarsal Hólabrekkuskóla hafa verið lögð gullfalleg listaverk eftir börn og unglinga í Breiðholti en þess má geta að Hólabrekkuskóli , frístundaheimilin Álfheimar og Hraunheimar og félagsmiðstöðin Hundraðogellefu í Efra-Breiðholti , sem starfa undir hatti Miðbergs , skrifuðu á dögunum undir samning við Unicef um að hefja þá vegferð að verða Réttindaskóli og Réttindafrístund Unicef . „ Allir leggjast á eitt fyrir Kærleiksdaginn þar sem börnin búa til lítil listaverk og starfsfólkið bakar dýrindis tertur og góðgæti fyrir kökubasarinn . Á boðstólum verða einstaklega fallegir og eigulegir munir sem börnin hafa föndrað eins og pakkamerkimiðar , hálkusalt , jólakúlur , kerti og fjölnota taupokar , svo fátt sé upptalið , og hver nýtur þess ekki að maula góðar kökur á aðventunni ? “ spyr Sigrún Ósk , full tilhlökkunar fyrir deginum í dag . „ Fjölmörg fyrirtæki hafa fært börnunum afar veglega vinninga fyrir happadrætti Kærleiksdagsins og svo sannarlega til mikils að vinna . Verðinu er stillt í hóf og allt er ódýrt svo allir geti lagt sitt af mörkum fyrir Ljónshjartabörnin , “ segir Sigrún Ósk . „ Okkur þykir verðugt að styðja við þetta málefni því árlega missa mörg börn foreldri og krakkarnir í Breiðholtinu þekkja þar til og það snertir þau . Við ræðum þetta málefni okkar á milli og börnum og unglingum þykir það mjög leiðinlegt að annað barn eigi ekki foreldri og vilja gera þeim lífið bærilegra . “ Kærleiksdagurinn verður haldinn á sal Hólabrekkuskóla í dag , laugardaginn 7. desember , frá klukkan 14 til 16 . Allir eru hjartanlega velkomnir í jólalega og skemmtilega stemningu . Kaffi - og vöfflusala á staðnum og sannur jólaandi .